**โครงสร้างรายวิชาเพิ่มเติมหน้าที่พลเมือง ชั้นประถมศึกษาปีที่ 1 รหัสวิชา ส 11201**

|  |  |  |  |  |  |
| --- | --- | --- | --- | --- | --- |
| **ลำดับที่** | **ชื่อหน่วยการเรียนรู้** | **ผลการเรียนรู้** | **สาระสำคัญ** | **จำนวนชั่วโมง** | **น้ำหนัก คะแนน** |
| 1 | ภูมิใจในความเป็นไทย | 1) ปฏิบัติตนเป็นผู้มีมารยาทไทย  2) แสดงออกถึงความกตัญญูกตเวทีต่อบุคลในครอบครัว  3) เห็นความสำคัญของภาษาไทย  10) ปฏิบัติตนเป็นผู้มีวินัยในตนเอง | - มารยาทไทย  - บทบาทหน้าที่ของการเป็นสมาชิกที่ดีของครอบครัว  - การมีวินัยในตนเอง | 10 | 20 |
| 2 | เรารักชาติ ศาสนา พระมหากษัตริย์ | 4) เข้าร่วมกิจกรรมเกี่ยวกับชาติศาสนาและพระมหากษัตริย์  5) ปฏิบัติตนตามหลักการทรงงาน และหลักเศรษฐกิจพอเพียง  10) ปฏิบัติตนเป็นผู้มีวินัย | - กิจกรรมเกี่ยวกับชาติ ศาสนา พระมหากษัตริย์  - หลักการทรงงานแนวปฏิบัติในการทรงงาน พระบรมราโชวาท  - ความมีวินัย | 10 | 20 |
| 3 | เราเป็นพลเมืองดี | 6) ปฏิบัติตนตามข้อตกลงกติกาและหน้าที่ที่ต้องปฏิบัติในห้องเรียน  7) ปฏิบัติตนตามบทบาทหน้าที่ ในฐานะสมาชิกที่ดีของครอบครัวและห้องเรียน  10) ปฏิบัติตนมีวินัยในตนเอง | - กฎกติกาและข้อตกลงในห้องเรียน  - บทบาทและหน้าที่ของการเป็นสมาชิกที่ดี  - ความมีวินัย | 10 | 20 |
| 4 | เราปรองดอง สมานฉันท์ | 8) ยอมรับความเหมือนและความแตกต่างของตนเองและผู้อื่น  9) ยกตัวอย่างความขัดแย้งและเสนอวิธีการแก้ปัญหาอย่างสันติวิธี  10) ปฏิบัติตนเป็นผู้มีวินัยในตนเอง | - ความเหมือนและความแตกต่างระหว่างบุคคล  - ความขัดแย้งในห้องเรียนและมีวิธีการแก้ปัญหาโดยสันติวิธี  - ความมีวินัย | 10 | 20 |
| **ระหว่างปี** | | | | | 80 |
| **ปลายปี/ปลายภาค (การทดสอบคุณลักษณะ)** | | | | | 20 |
|  | | | | **รวม** | 100 |

**หน่วยการเรียนรู้**

ส 11201 หน้าที่พลเมือง 1 กลุ่มสาระการเรียนรู้สังคมศึกษา ศาสนา และวัฒนธรรม

ชั้น ประถมศึกษาปีที่ 1 ภาคเรียนที่ 1 เวลา 10 ชั่วโมง

**1. หน่ายการเรียนรู้ที่** 1 **ชื่อหน่วยการเรียนรู้** ภูมิใจความเป็นไทย

**2. ผลการเรียนรู้**

1. ปฏิบัติตนเป็นผู้มีมารยาทไทย

2. แสดงออกถึงความกตัญญูกตเวทีต่อบุคคลในครอบครัว

3. ปฏิบัติตนเป็นผู้มีวินัยในตนเอง

**3. สาระสำคัญ**

มารยาทไทย หมายถึง กิริยาวาจาที่สุภาพเรียบร้อย ที่บุคคลพึงปฏิบัติในสังคมโดยมีระเบียบแบบแผน มารยาทไทยเป็นเอกลักษณ์สำคัญของคนไทยควรกำหนดขึ้นไว้ เช่น การแสดงความเคารพ การยืน การเดิน การนั่ง การรับสิ่งของ มารยาทการรับประทานอาหาร เป็นต้น การกตัญญูกตเวที หมายถึง การรู้คุณและตอบแทนคุณของผู้มีพระคุณ ซึ่งเป็นคุณธรรมสำคัญต่อมนุษย์ที่ต้องพึ่งพาซึ่งกันและกัน การตอบแทนคุณผู้มีพระคุณ ได้แก่ การเชื่อฟังและปฏิบัติตามคำแนะนำสั่งสอน ให้ความเคารพยกย่อง ช่วยเหลือและเอาใจใสดูแล รวมไปถึงการสร้างความมีวินัยในการดำเนินชีวิตอันเป็นคุณลักษณะสำคัญที่ต้องปลูกฝังให้เกิดกับตนเอง เพื่อเป็นคนดี มีความรู้ ความสามารถ เพื่อความสุข ความเจริญในชีวิต

**4. สาระการเรียนรู้**

มารยาทไทย

* การแสดงความเคารพ (การไหว้)
* การรับประทานอาหาร
* การทักทายด้วยวาจาและยิ้ม
* ความกตัญญูกตเวทีต่อพ่อแม่ ญาติผู้ใหญ่
* ใฝ่หาความรู้
* ตั้งใจปฏิบัติหน้าที่
* ขยันหมั่นเพียร อดทน

**5. สมรรถนะสำคัญของผู้เรียน**

1. สมรรถนะด้านการสื่อสาร

2. สมรรถนะด้านการคิด

3. สมรรถนะด้านการแก้ปัญหา

4. สมรรถนะด้านการใช้ทักษะชีวิต

**6. คุณลักษณะอันพึงประสงค์**

1. รักความเป็นไทย

2. ใฝ่เรียนรู้

3. มุ่งมั่นในการทำงาน

4. มีวินัย

**7. ชิ้นงาน / ภาระงาน / ระหว่างจัดกิจกรรมการเรียนรู้**

**ชิ้นงาน**

1. ใบงาน เรื่อง มารยาทไทยที่ถูกต้องและพึงปฏิบัติ การไหว้ระดับต่างๆ

2. ใบงาน วาดภาพระบายสี

3. ใบงาน เรื่อง มารยาทในการรับประทานอาหารจากการนั่ง, ขณะรับประทาน, หลังรับประทานอิ่มแล้ว

**ภาระงาน**

1. การนำเสนอการไหว้ การกราบ ที่ถูกต้องเบื้องต้น

2. ฝึกปฏิบัติการใช้มารยาทในการรับประทานอาหาร

**8. การวัดและประเมินผล**

ความรู้ – นักเรียนสามารถบอกมารยาทไทยที่ถูกต้องได้และการรับประทานอาหารที่ถูกต้อง รวมทั้งบอกความกตัญญูกตเวที และมีระเบียบวินัยได้

ด้านทักษะกระบวนการ – นักเรียนสามารถปฏิบัติมารยาทไทยที่ถูกต้องรวมทั้งปฏิบัติการรับประทานอาหารตามมารยาทที่ถูกต้อง ฝึกปฏิบัติทำในงานได้อย่างถูกต้องด้วยความเข้าใจ

ด้านคุณลักษณะอันพึงประสงค์ – นักเรียนรักความเป็นไทย ใฝ่เรียนรู้มุ่งมั่นในการทำงาน มีมารยาทมีวินัยและมีความกตัญญูกตเวทีต่อผู้มีพระคุณ

ด้านสมรรถนะที่สำคัญของผู้เรียน – การสื่อสาร การคิด การแก้ปัญหา การใช้ทักษะชีวิต

**9. กิจกรรมการเรียนรู้**

**กิจกรรมที่ 1 (2 ชั่วโมง) มารยาทไทยการแสดงความเคารพ (การไหว้)**

1. ครูพูดคุยสนทนากับนักเรียนเรื่องการไหว้ ถามนักเรียนว่าตอนเช้าที่นักเรียนไหว้ครู นักเรียนรู้หรือไม่ว่าเขาเรียกว่าอะไร

2. นักเรียนรวมกันตอบแสดงความคิดเห็น และกล่าวชมเชยนักเรียน

3. ครูอธิบายและบอกนักเรียนว่า มารยาทไทย หมายถึงอะไร

4. ครูซักถามนักเรียนว่า เราไหว้พ่อแม่ พระสงฆ์ บุคคลที่มีอายุเท่ากัน ถือว่าเป็นมารยาทไทย หรือไม่

5. นักเรียนตอบคำถาม ครูกล่าวคำชมเชย

6. ครูอธิบายว่าถือเป็นมารยาทไทย และการแสดงความเคารพโดยการไหว้ การประนมมือ เรียกว่าการไหว้

7. ครูอธิบายพร้อมทำท่าทางประกอบ และมีสื่อเป็นภาพให้นักเรียนดูเกี่ยวกับการไหว้ต่างๆ คือ 1 การไหว้พระสงฆ์ 2 การไหว้บิดามารดาและครูอาจารย์ 3 การไหว้บุคคลที่เคารพนับถือทั่วไป 4 การไหว้ผู้ที่เสมอกัน

8. นักเรียนทุกคนฝึกปฏิบัติทำท่าทางการไหว้ลักษณะต่างๆ ให้ครูดู

9. ครูแจกใบงานให้กับนักเรียนเรื่อง มารยาทไทย โดยให้นักเรียนจับคู่โยงภาพให้ถูกต้อง พร้อมกับระบายสี

10. ครูอธิบายสรุปอีกครั้งเกี่ยวกับมารยาทไทย การแสดงความเคารพจากการไหว้ต่างๆ พร้อมกับทำท่าประกอบพร้อมกับนักเรียนทุกคนอีกครั้ง

**กิจกรรมที่ 2 (2 ชั่วโมง) มารยาทในการนั่งรับประทานอาหาร**

1. ครูสนทนาทบทวนท่าไหว้ จากชั่วโมงที่ 1 ให้กับนักเรียนลองปฏิบัติ

2. ครูบอกนักเรียนว่าวันนี้เราจะเรียนเรื่อง มารยาทในการนั่งรับประทานอาหาร

3. ครูสนทนากับนักเรียนว่าอยู่บ้านนักเรียนนั่งรับประทานอาหารกับพื้นหรือนั่งโต๊ะ นักเรียนร่วมกันตอบ

4. ครูบอกว่าวันนี้เราเรียนเรื่องมารยาทในการนั่งรับประทานอาหาร ครูอธิบายให้นักเรียนฟัง พร้อมนำภาพให้นักเรียนดูประกอบเกี่ยวกับมารยาทในการนั่งรับประทานอาหาร และนักเรียนซักถามครู

5. ครูให้นักเรียนแบ่งกลุ่ม กลุ่มละ 4 คน ผู้ชาย 2 หญิง 2

6. เมื่อนักเรียนแบ่งกลุ่มเสร็จแล้วก็ให้นักเรียนฝึกปฏิบัตินั่งรับประทานอาหารว่าควรนั่งอย่างไร ผู้ชาย ผู้หญิง มีทำนั่งอย่างไร ลองฝึกปฏิบัติโดยมีครูแนะนำอยู่ด้วย

7. เมื่อฝึกปฏิบัติเรียบร้อยแล้ว ครูกล่าวชมเชย แจกใบงานให้กับนักเรียนแต่ละกลุ่มรวมกันทำ โดยให้นักเรียนร่วมกันวาดภาพการนั่งรับประทานอาหารแบบนั่งพื้น และแบบนั่งโต๊ะ

8. ครูสรุปให้นักเรียนฟังอีกครั้ง เกี่ยวกับมารยาทในการนั่งรับประทานอาหารอีกครั้ง

**กิจกรรมที่ 3 (2 ชั่วโมง) มารยาทขณะรับประทานอาหาร**

1. ครูสนทนากับนักเรียนเกี่ยวกับมารยาทในการรับประทานอาหารโดยการนั่งพื้น การนั่งโต๊ะ ว่าควรนั่งแบบใดจึงจะเหมาะสม ซึ่งนักเรียนได้เรียนในชั่วโมงที่ผ่านมา แล้ว

2. ครูซักถามนักเรียนว่าอยู่บ้านนักเรียนใช้ช้อนกลางตักอาหารหรือไม่

3. นักเรียนรวมกันตอบ

4. ครูบอกนักเรียนว่าวันนี้เราจะมาเรียนเรื่องมารยาทขณะรับประทานอาหาร

5. ครูหาตัวแทนนักเรียน 2 คน ให้ออกมาเล่าว่าอยู่บ้านนักเรียนรับประทานอาหารอย่างไร

6. ครูกล่าวชมเชยนักเรียน

7. ครูอธิบายให้นักเรียนฟังเกี่ยวกับมารยาทขณะรับประทานอาหาร ว่าควรปฏิบัติอย่างไร เช่น การใช้ช้อนและส้อม การใช้ช้อนกลาง การตักอาหาร การเคี้ยว การคายเศษอาหาร การไอ การจาม การดื่มน้ำ โดยครูซักถามและให้นักเรียนเล่าและร่วมกันสนทนาโต้ตอบไปด้วย

8. เมื่อครูอธิบายเสร็จเรียบร้อย ครูให้นักเรียนจัดกลุ่ม กลุ่มละ 5 คน แล้วบอกนักเรียนว่าตอนเที่ยว ครูจะให้นักเรียนนั่งเป็นกลุ่ม และครูจะสังเกตพฤติกรรมมารยาทขณะรับประทานอาหารของนักเรียน

9. ครูแจกใบงานให้กับนักเรียนแต่ละกลุ่มร่วมกันปฏิบัติ ทำรวมกัน คิดสะกดคำ เขียนมารยาทในขณะรับประทานอาหารว่าควรปฏิบัติอย่างไร

10. ครูสรุปให้นักเรียนฟังอีกครั้งเกี่ยวกับมารยาทในการรับประทานอาหาร

**กิจกรรมที่ 4 (2 ชั่วโมง) มารยาทหลังรับประทานอาหารอิ่ม**

1. ครูสนทนากับนักเรียนว่า เมื่อเราทานอาหารอิ่มเรียบร้อยแล้วนักเรียนทำอย่างไร

2. นักเรียนร่วมกันเสนอความคิดเห็น ครูกล่าวชมเชยนักเรียน

3. ครูบอกนักเรียนว่าวันนี้เราจะมาเรียน เรื่อง มารยาทหลังรับประทานอาหารอิ่ม

4. ครูขอตัวแทนนักเรียน 1 คน มาร่วมเล่าประสบการณ์การทานอาหารว่าเมื่ออิ่มแล้วนักเรียนทำอย่างไรบ้าง นักเรียนเล่า ครูกล่าวชมเชย

5. ครูอธิบายให้นักเรียนฟังเกี่ยวกับมารยาทในการรับประทานอาหารขณะที่นักเรียนอิ่มแล้ว พร้อมกับนำวีดีโอ เปิดให้นักเรียนดูประดิบ

6. ครูบอกกับนักเรียนว่าพักเที่ยงตอนรับประทานข้าวครูจะสังเกต การวางช้อน การนั่งรับประทานของนักเรียน พร้อมกับให้คะแนนด้วยนะค่ะ

7. ครูแจกใบงาน เรื่อง มารยาทการรับประทานอาหารเมื่ออิ่มแล้ว โดยการการเครื่องหมาย ถูก หรือ ผิด หน้าข้อความ โดยมีครูคอยอ่านให้นักเรียนฟัง และนักเรียนรวมกันอ่านด้วย

8. ครูสรุปให้นักเรียนฟังอีกครั้งเกี่ยวกับมารยาทในการรับประทานอาหารขณะอิ่มแล้ว

**กิจกรรมที่ 5 (2 ชั่วโมง) การทักทายด้วยวาจาและการยิ้ม**

1. ครูสนทนากับนักเรียนเกี่ยวกับการไหว้ในระดับต่างๆ และพร้อมปฏิบัติท่าไหว้ต่างๆ

2. ครูซักถามนักเรียนว่าเมื่อนักเรียนไหว้นักเรียนควรพูดคำว่าอะไร นักเรียนรวมกันตอบคำถาม

3. ครูบอกนักเรียนถึงเรื่องที่จะเรียนในวันนี้ คือ การทักทายด้วยวาจาและการยิ้ม

4. ครูอธิบายให้นักเรียนฟังเกี่ยวกับการทักทายด้วยวาจาและการยิ้ม ว่าควรมีวิธีปฏิบัติอย่างไร พร้อมกับทำท่าทางประกอบ และดูภาพประกอบ

5. ครูให้นักเรียนฝึกปฏิบัติ การทักทายด้วยวาจาและการยิ้ม พร้อมพูดไปด้วยคือ ผู้ชายพูดว่า “สวัสดีครับ” ผู้หญิง “สวัสดีค่ะ” ครูกล่าวชมเชยนักเรียน

6. ครูแจกใบงานให้กับนักเรียน โดยให้นักเรียนระบายสีภาพการ์ตูนผู้หญิงและผู้ชาย และเขียนคำว่า “สวัสดีครับ” หรือ “สวัสดีค่ะ” ใต้ภาพให้ถูกต้อง

7. ครูสรุปให้นักเรียนฟังอีกครั้งเกี่ยวกับ การทักทายด้วยวาจาและการยิ้มอีกครั้ง

**หน่วยการเรียนรู้**

ส 11201 หน้าที่พลเมือง 1 กลุ่มสาระการเรียนรู้สังคมศึกษา ศาสนา และวัฒนธรรม

ชั้น ประถมศึกษาปีที่ 1 ภาคเรียนที่ 1 เวลา 10 ชั่วโมง

**1. หน่ายการเรียนรู้ที่** 2 **ชื่อหน่วยการเรียนรู้** เรารักชาติ ศาสนา พระมหากษัตริย์

**2. ผลการเรียนรู้**

1. เข้าร่วมกิจกรรมเกี่ยวกับชาติ ศาสนา และสถาบันพระมหากษัตริย์

2. ปฏิบัติตนตามหลักการทรงงาน และหลักเศรษฐกิจพอเพียง

3. ปฏิบัติตนเป็นผู้มีวินัย

**3. สาระสำคัญ**

เข้าร่วมกิจกรรมเกี่ยวกับชาติ ศาสนา และสถาบันพระมหากษัตริย์ได้อย่างเหมาะสม และนำพระบรมราโชวาท และหลักการทรงงานมาเป็นแนวปฏิบัติในการดำเนินชีวิตได้อย่างเหมาะสม

**4. สาระการเรียนรู้**

1. กิจกรรมเกี่ยวกับชาติ ศาสนา และสถาบันพระมหากษัตริย์

2. วันสำคัญของชาติ ศาสนา และสถาบันพระมหากษัตริย์

3. พระบรมราโชวาท การออม การประหยัด

4. หลักการทรงงาน ประหยัด เรียบง่าย ได้ประโยชน์สูงสุด

5. ความซื่อสัตย์ สุจริต จริงใจต่อกัน

**5. สมรรถนะสำคัญของผู้เรียน**

- ความสามารถในการใช้ทักษะชีวิต

**6. คุณลักษณะอันพึงประสงค์**

1. รักชาติ ศาสน์ กษัตริย์

2. ซื่อสัตย์ สุจริต

3. มีวินัย

4. อยู่อย่างพอเพียง

**7. ชิ้นงาน/ ภาระงาน/ ระหว่างจัดกิจกรรมการเรียนรู้**

- ชิ้นงาน ใบงาน, แบบฝึก, โครงงาน

- สมุดบันทึกการออม

**8. การวัดและประเมินผล**

- สังเกตการร่วมกิจกรรม

- สอบถาม, สัมภาษณ์

- ตรวจชิ้นงานใบงาน

- ตรวจโครงงาน

- ตรวจแบบฝึกหัด

**9. กิจกรรมการเรียนรู้**

**กิจกรรมที่ 1 (2 ชั่วโมง) กิจกรรมการเรียนรู้เกี่ยวกับชาติ ศาสนา พระมหากษัตริย์**

1. ครูนำเพลงสรรเสริญพระบารมีเปิดให้นักเรียนฟัง

2. ครูสนทนาซักถามนักเรียนเกี่ยวกับเพลงที่เปิดให้ฟัง เช่น เพลงนี้คือเพลงอะไร เกี่ยวข้องกับใคร จะใช้ร้องเมื่อไร เป็นต้น

3. ครูนำภาพเกี่ยวกับชาติ ศาสนา และพระมหากษัตริย์ให้นักเรียนดูหลายๆภาพ แล้วสนทนาซักถามเกี่ยวกับภาพที่ให้ดู

4. แบ่งกลุ่มนักเรียนเป็น 3 กลุ่มและจับฉลากให้แต่ละกลุ่มส่งตัวแทนออกมาเล่ากิจกรรมที่นักเรียนเคยเข้าร่วมเกี่ยวกับชาติ ศาสนา และพระมหากษัตริย์ให้เพื่อนๆ ฟังหน้าชั้นเรียน

5. ครูและนักเรียนช่วยกันสรุป ถึงกิจกรรมที่นักเรียนออกมาเล่า

6. ให้นักเรียนจัดบอร์ดเกี่ยวกับวันสำคัญ เกี่ยวกับ ชาติ ศาสนา และพระมหากษัตริย์ กลุ่มละ 1 เรื่อง

7. นักเรียนทำแบบฝึกหัดใบงานที่ครูแจกให้เป็นการบ้าน

**กิจกรรมที่ 2 (2 ชั่วโมง) กิจกรรมเกี่ยวกับวันสำคัญของชาติ ศาสนา และพระมหากษัตริย์**

1. ครูนำปฏิทินมาให้นักเรียนดู และสังเกตว่ามีวันสำคัญอะไรบ้างในแต่ละเดือน

2. ครูซักถามนักเรียนเกี่ยวกับวันสำคัญนั้นๆ ว่าเกี่ยวข้องกับอะไร เช่น เกี่ยวข้องกับชาติ ศาสนา หรือ พระมหากษัตริย์ (นักเรียนช่วยกันตอบ)

3. ครูให้นักเรียนดูภาพวันสำคัญเกี่ยวกับชาติ ศาสนา และพระมหากษัตริย์ ว่าตรงกับวันอะไร วันใดบ้าง สำคัญกับใคร อย่างไร และเราควรทำกิจกรรมอะไรในวันสำคัญนั้นๆ

4. แบ่งนักเรียน 3 กลุ่ม แข่งกันแยกรูปภาพวันสำคัญที่เกี่ยวกับชาติ ศาสนา และพระมหากษัตริย์ โดยให้ใช้ภาพวันสำคัญที่ได้ดู และสนทนาซักถามในข้อ 3 มาให้แยก กลุ่มที่ 1 แยกภาพเกี่ยวกับติ กลุ่มที่ 2 แยกภาพวันสำคัญเกี่ยวกับศาสนา กลุ่มที่ 3 แยกภาพเกี่ยวกับพระมหากษัตริย์ แล้วติดไว้ที่บอร์ดหน้าห้องโดยครูตรวจดูว่าแยกถูกหรือไม่

5. นักเรียนจดบันทึกวันสำคัญลงในสมุดแบบฝึกหัด โดยดูจากบอร์ดที่กลุ่มนักเรียนแยกไว้

**กิจกรรมที่ 3 (3 ชั่วโมง) พระบรมราโชวาท การออม และการประหยัด**

1. ครูให้นักเรียนดูภาพเรื่อการออม และการประหยัดที่ครูเตรียมมาให้ดู

2. นักเรียนช่วยกันบอกว่าภาพใดเป็นการออมและการประหยัด

3. ครูสนทนาซักถามเกี่ยวกับชีวิตประจำวันว่าเราได้ออมและประหยัดในเรื่องใดบ้าง

4. ให้นักเรียนบอกประโยชน์ของการประหยัดและการออม

5. ให้นักเรียนทำสมุดบันทึกการออมเงินประจำวันของนักเรียน แล้วส่งครูทุกสัปดาห์

6. ให้นักเรียนวาดภาพระบายสีเรื่องการประหยัดและการออมส่งครู คนละ 1 ภาพ เป็นการบ้าน

7. ให้นักเรียนฝึกประหยัดและออมโดยเก็บเงินใส่ออมสินทุกวันเป็นประจำเพื่อฝึกวินัยนักเรียนด้วย

**กิจกรรมที่ 4 (3 ชั่วโมง) หลักการทรงงาน ประหยัด และเรียบง่าย**

1. นักเรียนดูภาพในหลวง แล้วครูสนทนาซักถามเกี่ยวกับภาพ

2. ครูอ่านเรื่องสั้นๆ ให้นักเรียนฟังเกี่ยวกับในหลวงถึงเรื่องการทรงงาน, การใช้สิ่งของ เช่น เสื้อผ้า   
ยาสีฟัน รองเท้า ดินสอ ฯลฯ ให้นักเรียนฟังถึงเรื่องการใช้และการดำรง(พระราชจริยวัตร)ชีวิตของท่าน

3. ครูสนทนาซักถามนักเรียนเกี่ยวกับเรื่องที่อ่านให้ฟัง

4. ครูให้นักเรียนยกตัวอย่างการปฏิบัติตนของในหลวง ที่เราควรนำไปใช้และปฏิบัติตามมีอะไรบ้าง

5. ครูนำพระบรมราโชวาทของในหลวงเรื่องการประหยัดการทรงงาน ความเรียบง่าย ซื่อสัตย์ สุจริต จริงใจต่อกัน มาอ่านให้นักเรียนฟัง

6. ครูและนักเรียนช่วยกันสรุปเป็นข้อๆ แล้วนักเรียนจดบันทึกเพื่อนำไปปฏิบัติในชีวิตประจำวัน

**หน่วยการเรียนรู้**

ส 11201 หน้าที่พลเมือง 1 กลุ่มสาระการเรียนรู้สังคมศึกษา ศาสนา และวัฒนธรรม

ชั้น ประถมศึกษาปีที่ 1 ภาคเรียนที่ 2 เวลา 10 ชั่วโมง

**1. หน่วยการเรียนรู้ที่** 3 **ชื่อหน่วยการเรียนรู้** เราเป็นพลเมืองดี

**2. ผลการเรียนรู้**

1. ปฏิบัติตนตามข้อตกลง กติกา และหน้าที่ที่ต้องปฏิบัติในห้องเรียน

2. ปฏิบัติตนตามบทบาทหน้าที่ในฐานะสมาชิกที่ดีของครอบครัวและห้องเรียน

3. ปฏิบัติตนเป็นผู้มีวินัยในตนเอง

**3. สาระสำคัญ**

การปฏิบัติตนตามข้อตกลง กติกาและหน้าที่ ตามบทบาทหน้าที่ในฐานะสมาชิกที่ดี ของห้องเรียน และโรงเรียน และมีความตั้งใจปฏิบัติหน้าที่ เป็นพื้นฐานของการเป็นพลเมืองดี

**4. สาระการเรียนรู้**

1. ข้อตกลง กติกา และหน้าที่ที่ต้องปฏิบัติในห้องเรียน

- การรักษาความสะอาด

- การรักษาของใช้ร่วมกัน

- การส่งงาน

2. บทบาทหน้าที่ของการเป็นสมาชิกที่ดีของครอบครัวและห้องเรียน

- เชื่อฟังคำสั่งสอนของพ่อแม่ ญาติผู้ใหญ่ และครู

3. คุณลักษณะของผู้มีวินัยในตนเอง

- ตั้งใจปฏิบัติหน้าที่

**5. สมรรถนะสำคัญของผู้เรียน**

ความสามารถในการใช้ทักษะชีวิต

**6. คุณลักษณะอันพึงประสงค์**

มีวินัย

**7. ชิ้นงาน/ ภาระงาน/ ระหว่างจัดกิจกรรมการเรียนรู้**

**ภาระงานรวบยอด**

- บันทึกการรักษาความสะอาดในห้องเรียน

- บันทึกการรักษาของใช้ร่วมกัน

- บันทึกการส่งงาน

- แบบประเมินการเชื่อฟังคำสั่งสอนของพ่อแม่

**8. การวัดและประเมินผล**

1. เกณฑ์การประเมิน

2. แบบประเมินพฤติกรรมรายบุคคล

- ครูประเมินนักเรียน

- นักเรียนประเมินตนเอง

- เพื่อนประเมินเพื่อน

3. แบบสรุปผลการประเมิน

**9. กิจกรรมการเรียนรู้**

**กิจกรรมที่ 1 (2 ชั่วโมง)**

1. ครูและนักเรียนร่วมกันพิจารณาว่าเพื่อนคนใดช่วยรักษาความสะอาดในห้องเรียน พร้อมทั้งให้เหตุผลประกอบ

2. ครูให้นักเรียนที่เพื่อนบอกชื่อ เล่าถึงการช่วยรักษาความสะอาดในห้องเรียน ครูและนักเรียนร่วมกันสรุป

3. นักเรียนบันทึกการช่วยรักษาความสะอาดในห้องเรียน ลงในแบบบันทึก

**กิจกรรมที่ 2 (2 ชั่วโมง)**

1. ครูสร้างสถานการณ์จำลองการใช้สิ่งของร่วมกัน และให้นักเรียนแสดงความรู้สึก และความคิดเห็นเกี่ยวกับพฤติกรรมการใช้สิ่งของ ของนักเรียนและเพื่อน

2. กรณีที่นักเรียนแย่งกันใช้สิ่งของที่ครูแจกให้ ให้ครูสร้างสถานการณ์จำลองการใช้สิ่งของและการดูและของที่ใช้ร่วมกัน และให้นักเรียนแสดงความคิดเห็นเกี่ยวกับพฤติกรรมการดูแลรักษาสิ่งของที่ใช้ร่วมกันของนักเรียนและเพื่อน

3. ครูเชื่อมโยงให้เห็นถึงความสำคัญของการดูแลสิ่งของที่ใช้ร่วมกัน

4. นักเรียนบันทึกการดูแลรักษาของใช้ร่วมกัน

**กิจกรรมที่ 3 (3 ชั่วโมง)**

1. นักเรียนเล่าประสบการณ์ การส่งงานที่ได้รับมอบหมายในห้องเรียน

2. ครูเชื่อมโยงให้เห็นความสำคัญของการส่งงานและการปฏิบัติหน้าที่ที่ได้รับมอบหมายด้วยความรับผิดชอบ

3. นักเรียนบันทึกการส่งงาน ลงในแบบบันทึก

**กิจกรรมที่ 4 (3 ชั่วโมง)**

1. นักเรียนเล่าประสบการณ์การเป็นลูกที่ดีของพ่อแม่

2. ครูเชื่อมโยงให้เห็นความสำคัญของการเป็นลูกที่ดี

3. ครูและนักเรียนร่วมกันสรุป

4. นักเรียนบันทึกลงในแบบบันทึกการเชื่อฟังคำสั่งสอนของพ่อแม่ ญาติผู้ใหญ่ และครู

10. สื่อการเรียนรู้ และแหล่งเรียนรู้

1. สิ่งของที่แจกในสถานการณ์จำลอง

**หน่วยการเรียนรู้**

ส 11201 หน้าที่พลเมือง 1 กลุ่มสาระการเรียนรู้สังคมศึกษา ศาสนา และวัฒนธรรม

ชั้น ประถมศึกษาปีที่ 1 ภาคเรียนที่ 2 เวลา 10 ชั่วโมง

**1. หน่วยการเรียนรู้ที่** 4 **ชื่อหน่วยการเรียนรู้** เรามีความปรองดอง สมานฉันท์

**2. ผลการเรียนรู้**

1. ยอมรับความเหมือนและความแตกต่างของตนเองและผู้อื่น

2. ยกตัวอย่างความขัดแย้งในห้องเรียน และเสนอวิธีแก้ปัญหาโดยสันติวิธี

3. ปฏิบัติตนเป็นผู้มีวินัยในตนเอง

**3. สาระสำคัญ**

การยอมรับความเหมือนและความแตกต่างที่เกิดขึ้น พร้อมการแก้ไขข้อขัดแย้งด้วยวิธีการที่หลากหลาย อย่างมีวินัย ซึ่งเป็นพื้นฐานของการเป็นพลเมืองดี

**4. สาระการเรียนรู้**

ความเหมือนและความแตกต่างระหว่างบุคคลในเรื่องเชื้อชาติ ภาษา เพศ สุขภาพ ความพิการ ความสามารถ ถิ่นกำเนิด

**5. สมรรถนะสำคัญของผู้เรียน**

ความสามารถในการแก้ปัญหา

**6. คุณลักษณะอันพึงประสงค์**

ซื่อสัตย์ สุจริต

**7. ชิ้นงาน/ ภาระงาน/ ระหว่างจัดกิจกรรมการเรียนรู้**

- สมุดบันทึกความดี

- เวรประจำวัน

**8. การวัดและประเมินผล**

1. เกณฑ์การประเมิน

2. แบบประเมินรายบุคคล

- ครูประเมินนักเรียน

- นักเรียนประเมินตนเอง

- เพื่อนประเมินเพื่อน

3. แบบสรุปผลการประเมิน

**9. กิจกรรมการเรียนรู้**

**กิจกรรมที่ 1 (2 ชั่วโมง)**

1. ครูและนักเรียนร่วมกันพิจารณาว่าเพื่อนคนใดทำความดีบ้าง พร้อมทั้งให้บอกว่า ทำอะไรบ้างที่เป็นความดีประกอบ

2. ครูให้นักเรียนที่เพื่อนบอกชื่อ ออกมาเล่าถึงเหตุผลในการทำความดีนั้นๆ ครูและนักเรียนช่วยกันสรุป

3. นักเรียนทุกคนสำรวจความดีที่อยู่ในตัวเอง

4. นักเรียนบันทึกความดีของตนเองลงสมุดบันทึกความดี

**กิจกรรมที่ 2 (2 ชั่วโมง)**

1. ครูสร้างสถานการณ์จำลองว่ามีเด็กทะเลาะกัน และให้นักเรียนพิจารณาเหตุและผลในการทะเลาะวิวาทครั้งนี้ และตัดสินว่าคนใดผิด คนใดถูก (ดูความยุติธรรม)

2. ให้นักเรียนช่วยกันคิดว่าเราอยู่ในเหตุการณ์นี้จะทำอย่างไร และจะไกล่เกลียอย่างไรไม่ให้มีเหตุร้ายแรง

3. ครูเชื่อมโยงความสำคัญเข้าไปในหน่วยการเรียนเรื่องการปรองดอง

**กิจกรรมที่ 3 (2 ชั่วโมง)**

1. แบ่งกลุ่มนักเรียนให้ทำความสะอาดประจำวัน แยกไปตามจุดต่างๆ ในโรงเรียน

2. ครูติดตาม สังเกต ความสามัคคี ในกลุ่มว่านักเรียน ทีความสามัคคี แบ่งงานกันทำ มีความปรองดองสมานฉันท์กันหรือเปล่า

**กิจกรรมที่ 4 (2 ชั่วโมง)**

1. ครูและนักเรียนมาร่วมกันสรุปงานกลุ่มว่าระหว่างที่ปฏิบัติงานมีเหตุการณ์อะไรเกิดขึ้นบ้าง นักเรียนแก้ปัญหาอย่างไร

2. ให้ดาวกลุ่มที่ได้คะแนนสูงสุด และบอกเหตุผลถึงการให้คะแนนครั้งนี้

**กิจกรรมที่ 5 (2 ชั่วโมง)**

1. สำรวจความดีของตัวเองในสมุดบันทึกความดี และร่วมกันสรุปความเชื่อมโยงค่านิยม 12 ประการ

**10. สื่อการเรียนรู้**

1. สมุดบันทึกความดี

2. อุปกรณ์ในการทำความสะอาด